**GRAĐANSKA INICIJATIVA**

**Dani kolektivne sadnje drveća u Hrvatskoj 25./26./27.10.2019.**

Građanska inicijativa Dani kolektivne sadnje drveća pokrenuta je s idejom da svatko može zasaditi drvo i na taj način doprinijeti poboljšanju vlastite životne sredine, a ujedno i dati svoj doprinos borbi protiv klimatskih promjena.

Cilj građanske inicijative je potaknuti građane, udruge, tvrtke i ustanove da bilo samostalno, bilo u suradnji sa svojim lokalnim jedinicama samouprave u tri dana diljem Hrvatske na privatnim i javnim površinama zasade što više stabala kako bi doprinijeli ozelenjivanju svojih životnih sredina i time istaknuli važnosti i brojne dobrobiti drveća i zelenila, osobito u urbaniziranim sredinama.

Stabla poboljšavaju našu kvalitetu života na brojne načine:

* pružaju hlad koji smanjuje temperaturu zraka koja nastaje kao posljedica zagrijavanja umjetnih površina u naseljenim područjima ( tzv. toplinskih otoka)
* pročišćavaju zrak i procesom fotosinteze proizvode kisik
* „spremaju“ ugljični dioksid iz zraka i time pridonose borbi protiv klimatskih promjena
* pomažu nam štedjeti energiju za rashlađivanje domova i poslovnih prostora tijekom ljetnih mjeseci
* smanjuju količinu slivnih voda i sprječavaju eroziju tla tijekom obilnih padalina
* smanjuju isparavanje vode sa travnatih površina i ujedno doprinose većoj vlažnosti zraka
* smanjuju količinu buke
* smanjuju brzinu vjetra
* pružaju zaštitu od UV-B zraka
* privlače brojne ptice, važne kukce i druge divlje životinje, što doprinosi povećanju bioraznolikosti
* doprinose ljepoti urbanih krajolika i pružaju ugodniji izgled naseljenim područjima tijekom cijele godine
* pružaju ugodna mjesta za igru i druženje svim generacijama
* smanjuju stres, doprinose smanjenju krvnog tlaka, utječu na bolji rad mozga, potiču nas na fizičku aktivnost i druženje
* povezuju zajednicu kroz akcije sadnje i brige za posađene sadnice
* povećavaju povezanost djece i odraslih sa prirodom koji ih okružuje
* uče nas nesebičnosti kada sadimo i brinemo se za stabla koja ostavljamo u naslijeđe onima koji dolaze iza nas.

Kroz ovu inicijativu želimo posaditi što više stabala diljem Hrvatske i ujedno osnažiti građane da se uključe i postanu stvaratelji budućnosti kakvu žele. Svako posađeno drvo je značajno, a zajedno možemo napraviti puno! Lopate i sadnice u ruke i pridružite nam se 25., 26. i 27.10.2019.!